**ТАНИЛЦУУЛГА**

“Төрийн албаны зөвлөлийн үйл ажиллагааны дүрмийг

батлах тухай” Улсын Их Хурлын тогтоол, дүрмийн төслийн тухай

Тѳрийн албаны тухай хууль /Шинэчилсэн найруулга/-ийн 65 дугаар зүйлийн 65.7 дахь хэсэгт “Зөвлөлийн үйл ажиллагааны дүрмийг Улсын Их Хурал батална” гэж заасныг үндэслэн энэхүү тогтоолын төслийг боловсруулав.

Улсын Их Хурлын 1995 оны 6 дугаар сарын 2-ны ѳдрийн 35 дугаар тогтоолоор Тѳрийн захиргааны албаны зѳвлѳлийн дүрмийг анх батлан мѳрдүүлжээ. Дараа нь Улсын Их Хурлын 2002 оны 11 дүгээр сарын 28-ний ѳдрийн 85 дугаар тогтоолоор баталсан Зѳвлѳлийн үйл ажиллагааны хоёр дахь дүрэм мѳрдѳгдѳж байсан бѳгѳѳд эдүгээ Улсын Их Хурлын 2009 оны 12 дугаар сарын 04-ний ѳдрийн 87 дугаар тогтоолоор баталсан Зѳвлѳлийн үйл ажиллагааны гурав дахь дүрэм мѳрдѳгдѳж байна.

Тѳрийн албаны тухай хууль /Шинэчилсэн найруулга/-ийг 2017 онд баталж, 2019 оны 01 дүгээр сарын 01-ний ѳдрѳѳс эхлэн дагаж мѳрдѳхѳѳр шийдвэрлэж, энэ хуулиар төрийн албаны чадахуй (мерит)-н зарчмыг шинээр хуульчилж, төрийн албан тушаалд тавигдах шаардлага, төрийн албаны шалгалт авах, төрийн албан хаагчийг сонгон шалгаруулах, түүнийг албан тушаалд шатлан дэвшүүлэх, өөр албан тушаалд шилжүүлэх, сэлгэн ажиллуулах, төрийн албан хаагчийн эрх, ашиг сонирхлыг хамгаалахтай холбогдсон харилцаанд уг зарчмыг удирдлага болгон зохицуулсан билээ. Үүнтэй уялдуулан Төрийн албаны зөвлөлийн бүрэн эрх, чиг үүргийг чадахуйн зарчмыг хангуулах, төрийн албаны шинэтгэлийн бодлого, стратеги, хүний нөөцийн бодлогын хэрэгжилтэд хяналт, шинжилгээ, үнэлгээ хийх, хүний нөөцийн үйл ажиллагааны менежментийг хэрэгжүүлэхэд гүйцэтгэх эрх мэдлийн байгууллагад мэргэшил, арга зүйн зөвлөгөө өгөх, үйл ажиллагаагаа хараат бус, бие даасан байдлаар явуулах чиглэлээр өргөтгөн тодорхойлсон юм.

Түүнчлэн төрийн албан хаагчдын хариуцлагыг өндөржүүлэх, тэдний нийгмийн хамгаалал, эрх зүйн болоод эдийн засгийн баталгааг хангахад Төрийн албаны зөвлөлийн үүрэг, оролцоог нэмэгдүүлсэн байна.

Зѳвлѳлийн үйл ажиллагааны дѳрѳв дэх дүрмийн тѳслийг Тѳрийн албаны тухай хууль /Шинэчилсэн найруулга/-ийн зарчим, үзэл баримтлалд нийцүүлэн боловсруулж, шинэчлэн баталж мѳрдүүлэх шаардлага зүй ёсоор тавигдаж байна.

Стандартчилал, хэмжил зүйн үндэсний зѳвлѳлийн 2011 оны 01 дүгээр сарын 27-ны ѳдрийн 02 дугаар тогтоолоор баталсан “Зохион байгуулалт, захирамжлалын баримт бичиг (MNS 5140-1:2011)”-ийн стандартын “4.5. Зохион байгуулалтын баримт бичиг” гэж “Байгууллагын үүрэг, зорилт, зохион байгуулалтын бүтэц, эрх зүйн байдлыг тодорхойлсон баримт бичгийг хэлнэ” гэж тогтоосон бѳгѳѳд 5.3.7-д “Дүрэм” гэдгийг “Байгууллагын эрх зүйн байдал, үндсэн чиг үүрэг, зохион байгуулалтын бүтэц, бусад байгууллагатай харилцах зарчмыг тодорхойлсон баримт бичиг” хэмээн тодорхойлжээ.

Үүнээс үзэхэд байгууллагын дүрэм нь дор дурдсан ерѳнхий бүтэцтэй байх дүр зураг харагдаж байна:

1. Байгууллагын эрх зүйн байдал;

2. Байгууллагын үүрэг, зорилт;

3. Байгууллагын үндсэн чиг үүрэг;

4. Байгууллагын зохион байгуулалтын бүтэц;

5. Байгууллагын бусад байгууллагатай харилцах харилцаа.

Зѳвлѳлийн шинэчлэн боловсруулж буй дүрмийн тѳслийн ерѳнхий бүтцийг дээрх жишигт нийцүүлэн Нэг.Нийтлэг үндэслэл, Хоёр.Зөвлөлийн бүрэн эрх, Гурав.Зөвлөлийн чиг үүрэг, үйл ажиллагааны хамрах хүрээ, Дөрөв.Зөвлөлийн үйл ажиллагааны зохион байгуулалт, арга хэлбэр, Тав.Зөвлөлийн зохион байгуулалтын бүтэц, Зургаа.Зөвлөлийн дарга, гишүүний бүрэн эрх, Долоо.Зөвлөл төрийн бусад байгууллага, иргэдтэй харилцах гэсэн зүйлүүдтэй байхаар боловсруулав.

Одоо мөрдөж буй дүрэмд тусгагдан мөрдөж байсан харилцаануудаас Зөвлөлийн үйл ажиллагааны ѳнгѳрсѳн хорь гаруй жилийн практикт мөрдөгдөн хэвшил болж, цаашид үргэлжлүүлэн Төрийн албаны тухай хууль\Шинэчилсэн найруулга\-д тусган зохицуулсан үйл ажиллагааг Зѳвлѳлийн үйл ажиллагааны дүрмийн тѳсөлд уламжлан авч тусгасан болно.

Дүрмийн төсөлд дараахь зарчмын шинэ зохицуулалтуудыг тусгав:

1. Төрийн албаны стандартын удирдлагыг улсын хэмжээнд хариуцан хэрэгжүүлэх чиг үүргийг халж, Зөвлөл нь хараат бус, бие даасан байдлаар үйл ажиллагаагаа явуулж, 1.төрийн жинхэнэ албаны ерөнхий ба тусгай шалгалтыг зохион байгуулах, 2.хяналт шалгалт, шинжилгээ, үнэлгээ хийх, 3.маргаан хянан шийдвэрлэх, 4.сургалт, судалгаа зохион байгуулах, мэдээллийн нэгдсэн санг эрхлэх, 5.мэргэшил, арга зүйн зөвлөгөө өгөх хүрээнд чиг үүрэг хэрэгжүүлэхээр тусгав.
2. Хуульд шинээр тусгагдсан хүний нөөцийн аудит хийх, төрийг төлөөлж шүүхэд нэхэмжлэл гаргах, төрийн албаны шинэтгэлийн бодлого,стратеги,хүний нөөцийн бодлогын хэрэгжилтэд хяналт шинжилгээ, үнэлгээ хийх, төрийн албан хаагчийн хувийн хэрэг, тоо бүртгэлийн нэгдсэн мэдээллийн санг эрхлэх, төрийн байгууллагын чиг үүргийн шинжилгээ хийхэд мэргэшил, арга зүйн зөвлөгөө өгөх, төрийн албаны ёс зүй, жендерийн эрх тэгш байдлыг хангахад хяналт тавих гэх мэт чиг үүргийг тусгав.
3. Салбар зөвлөл, Ажлын алба, сургалт, судалгаа, мэдээллийн нэгдсэн сангийн нэгжийн зохицуулалтыг шинэчлэн тусгав.
4. Зөвлөлөөс бусад байгууллага, иргэдтэй харилцах үйл ажиллагааны арга хэлбэрийг дүрмийн төсөлд тусган зохицуулав.

“Тѳрийн албаны зѳвлѳлийн үйл ажиллагааны дүрмийг батлах тухай” Улсын Их Хурлын тогтоолын тѳсѳл батлагдан гарахтай холбогдуулан “Тѳрийн албаны зѳвлѳлийн үйл ажиллагааны дүрмийг шинэчлэн батлах тухай” Улсын Их Хурлын 2009 оны 12 дугаар сарын 04-ний ѳдрийн 87 дугаар тогтоолыг хүчингүй болсонд тооцохоор Улсын Их Хурлын тогтоолын тѳсѳлд тусгав.

---оОо---

**Төсөл**

**МОНГОЛ УЛСЫН ИХ ХУРЛЫН ТОГТООЛ**

2018 оны… дугаар Дугаар Улаанбаатар

сарын …-ны өдөр хот

Төрийн албаны зөвлөлийн үйл ажиллагааны

дүрэм батлах тухай

 Төрийн албаны тухай хуулийн 65 дугаар зүйлийн 65.7 дахь хэсэг, Монгол Улсын Их Хурлын тухай хуулийн 43 дугаар зүйлийн 43.1 дэх хэсгийг тус тус үндэслэн Монгол Улсын Их Хурлаас ТОГТООХ нь:

 1.Төрийн албаны зөвлөлийн үйл ажиллагааны дүрмийг хавсралтаар баталсугай.

 2.Энэ тогтоол батлагдсантай холбогдуулан “Төрийн албаны зөвлөлийн дүрэм батлах тухай” Улсын Их Хурлын 2009 оны 12 дугаар сарын 04-ний өдрийн 87 дугаар тогтоолыг хүчингүй болсонд тооцсугай.

3. Энэ тогтоолыг 2019 оны 01 дүгээр сарын 01-ний өдрөөс эхлэн дагаж мөрдсүгэй.

Гарын үсэг

**“ТӨРИЙН АЛБАНЫ ЗӨВЛӨЛИЙН ҮЙЛ АЖИЛЛАГААНЫ ДҮРМИЙГ**

**БАТЛАХ ТУХАЙ” УЛСЫН ИХ ХУРЛЫН ТОГТООЛЫН**

**ТӨСӨЛ БОЛОВСРУУЛАХ ҮЗЭЛ БАРИМТЛАЛ**

**Нэг. Улсын Их Хурлын тогтоолын төсөл боловсруулах үндэслэл, шаардлага**

Улсын Их Хурал 2017 онд Төрийн албаны тухай хуулийн шинэчилсэн найруулгыг баталж, хуулийн шинэ зохицуулалтуудтай уялдуулан төрийн албаны төв байгууллагын эрх зүйн байдал, бүрэн эрх, чиг үүргийг шинээр тодорхойлон зохицуулсан юм. Хуулийн шинэ зохицуулалтын дагуу Төрийн албаны зөвлөлийн одоогийн дүрэмд заасан “төрийн албан хаагчийн стандартын удирдлагыг улсын хэмжээнд хэрэгжүүлэх” чиг үүргийг халж, Төрийн албаны зөвлөл нь төрийн албаны шинэтгэлийн бодлого, стратеги, хүний нөөцийн бодлогын хэрэгжилтэд хяналт, шинжилгээ, үнэлгээ хийх, хүний нөөцийн менежментийг хэрэгжүүлэхэд гүйцэтгэх эрх мэдлийн байгууллагад мэргэшил, арга зүйн зөвлөгөө өгөх, төрийн албан хаагчийг сонгон шалгаруулж, томилох үйл ажиллагаанд хяналт шалгалт хийж төрийн албаны чадахуйн зарчмыг сахиулах, төрийн албан хаагчийн улсын нэгдсэн тоо бүртгэл хөтөлж, мэдээллийн нэгдсэн санг эрхлэх чиг үүрэг бүхий хараат бус, бие даасан байгууллага байхаар тодорхойлсон билээ.

Төрийн албаны тухай хуулийн 65 дугаар зүйлийн 65.7-д заасан ёсоор Төрийн албаны зөвлөлийн үйл ажиллагааны дүрмийг Улсын Их Хурал батлах юм. Хуулийн шинэчилсэн найруулгаар Төрийн албаны зөвлөлийн бүрэн эрх, чиг үүрэгт өөрчлөлт орж байгаа тул Төрийн албаны зөвлөлийн үйл ажиллагааны дүрмийг шинэчлэн баталж мөрдүүлэх үндэслэл, шаардлага үүссэн байна.

**Хоёр. Дүрмийн төслийн ерөнхий бүтэц, зохицуулах харилцаа, хамрах хүрээ**

Дүрмийн төслийг Нэг.Нийтлэг үндэслэл, Хоёр.Зөвлөлийн бүрэн эрх, Гурав.Зөвлөлийн чиг үүрэг, үйл ажиллагааны хамрах хүрээ, Дөрөв.Зөвлөлийн үйл ажиллагааны зохион байгуулалт, арга хэлбэр, Тав.Зөвлөлийн зохион байгуулалтын бүтэц, Зургаа.Зөвлөлийн дарга, гишүүний бүрэн эрх, Долоо.Зөвлөл төрийн бусад байгууллага, иргэдтэй харилцах гэсэн зүйлүүдтэй байхаар боловсруулна.

Дүрмийн төсөлд Зөвлөлийн эрх зүйн байдал, зорилго, зорилтыг тодорхойлж, түүний бүрэн эрх, чиг үүрэг, үйл ажиллагааны хүрээ, үйл ажиллагааны зохион байгуулалт, арга хэлбэрийг тусгаж, түүний бүтэц, Зөвлөлийн дарга, гишүүний бүрэн эрхийг тодорхойлон зохицуулна. Ийнхүү зохицуулахдаа Төрийн албаны тухай хууль, бусад хуульд заасан чиг үүрэг, бүрэн эрхэд нийцүүлэн дараахь зарчмын шинэ зохицуулалтыг тусгана:

1. Зөвлөл нь төрийн албаны стратеги төлөвлөлт, гүйцэтгэлийн удирдлага, үр дүнгийн үнэлгээ, стандартыг тогтоох зэрэг чиг үүрэг Засгийн газарт шилжиж байгаатай холбогдуулан төрийн албаны шинэтгэлийн бодлогыг тодорхойлоход бүрэн эрхийнхээ хүрээнд оролцох, шинэтгэлийн үйл явц, хүний нөөцийн бодлогын хэрэгжилтэд хяналт, шинжилгээ, үнэлгээ хийх, төрийн захиргааны болон хүний нөөцийн менежментийн асуудлаар гүйцэтгэх эрх мэдлийн байгууллагад мэргэшил, арга зүйн зөвлөгөө өгөх, хүний нөөцийн аудит хийх зэрэг шинэ чиг үүргийг хэрэгжүүлэх үйл ажиллагааны арга хэлбэрийг тодорхойлно.
2. Төрийн албаны чадахуйн /мерит/ зарчмыг хангуулах чиглэлээр Зөвлөлийн хэрэгжүүлэх үйл ажиллагааг тодорхойлон зохицуулна.
3. Зөвлөл үйл ажиллагаагаа хараат бус явуулах, бусад байгууллагатай харилцах, Зөвлөлийн бүтцийн нэгжүүдийн үйл ажиллагаа /салбар зөвлөл, ажлын алба, сургалт, судалгаа, мэдээллийн нэгдсэн сангийн нэгж/ зэрэг асуудлуудыг шинээр зохицуулна.

**Гурав. Зөвлөлийн үйл ажиллагааны дүрмийн төсөл батлагдсаны дараа үүсч болох эдийн засаг, нийгэм, хууль зүйн үр дагавар тэдгээрийг шийдвэрлэх талаар авч хэрэгжүүлэх арга хэмжээний санал**

“Төрийн албаны зөвлөлийн үйл ажиллагааны дүрмийг батлах тухай” Улсын Их хурлын тогтоолын төсөл батлагдсанаар дараахь эерэг үр дагавар үүснэ гэж үзэж байна:

3.1. Төрийн албаны зөвлөл нь гүйцэтгэх эрх мэдлийн шинжтэй зарим чиг үүргийг халж, гүйцэтгэх эрх мэдлийн байгууллага, тэдгээрийн удирдах ажилтныг мэргэшил, арга зүйн зөвлөгөө, үйлчилгээгээр хангах, хяналт, шалгалтын бүрэн эрх давамгайлсан буюу зөрчил, дутагдлыг илрүүлэн засдаг, хууль тогтоомж зөрчсөн шийдвэрийг хүчингүй болгодог, буруутай албан тушаалтныг үүрэгт ажлаас чөлөөлөх мэдэгдлийг хүргүүлдэг, төрийг төлөөлж шүүхэд нэхэмжлэл гаргадаг байгууллага болж өөрчлөгдөнө.

3.2. Төрийн албаны зөвлөл нь төрийн байгууллагын ажлын гүйцэтгэл, үр дүн, түүний шалгуур үзүүлэлтийн биелэлтэд илүү анхаарал төвлөрүүлдэг болж шинэчлэгдэнэ.

3.3. Төрийн албаны зөвлөл нь чадахуйн зарчимд тулгуурласан сонгон шалгаруулалт, томилолтын шинэ тогтолцоог бүрдүүлэх замаар улс төрийн аливаа нөлөөллөөс ангид, мэргэшсэн, тогтвортой төрийн албыг бүрдүүлэхэд томоохон ахиц, дэвшил гаргана.

**Дөрөв: Зөвлөлийн үйл ажиллагааны дүрмийн төсөл нь Монгол Улсын бусад хуультай хэрхэн уялдах, цаашид нэмэлт, өөрчлөлт оруулах, хүчингүй болгох хууль тогтоомжийн талаарх санал**

Зөвлөлийн үйл ажиллагааны дүрмийн төсөл нь Төрийн албаны тухай хууль (Шинэчилсэн найруулга)-ийн үзэл баримтлалд нийцсэн байх бөгөөд бусад хууль тогтоомжтой уялдсан байна.

 “Төрийн албаны зөвлөлийн үйл ажиллагааны дүрмийг батлах тухай” Улсын Их Хурлын тогтоолын төсөл батлагдан гарахтай холбогдуулан “Төрийн албаны зөвлөлийн үйл ажиллагааны дүрмийг шинэчлэн батлах тухай” Улсын Их Хурлын 2009 оны 12 дугаар сарын 04-ний өдрийн 87 дугаар тогтоолыг хүчингүй болсонд тооцох болно.

Төрийн албаны зөвлөлийн бүрэн эрх, чиг үүрэг шинэчлэгдэн өөрчлөгдөж байгаатай холбогдуулан түүнийг бүтэц, зохион байгуулалт, санхүүгийн чадавхийг нэмэгдүүлэх шаардлагатай.

---оОо---

 Төсөл

 Монгол Улсын Их Хурлын
2018 оны ..... дугаар тогтоолын
хавсралт

ТӨРИЙН АЛБАНЫ ЗӨВЛӨЛИЙН

ҮЙЛ АЖИЛЛАГААНЫ ДҮРЭМ

 **Нэг. Нийтлэг үндэслэл**

1.1.Энэ дүрмийн зорилго нь Төрийн албаны тухай хууль, холбогдох бусад хууль тогтоомжид нийцүүлэн Төрийн албаны зөвлөлийн зорилго, зорилт, чиг үүрэг, бүрэн эрх, бүтэц, үйл ажиллагааны зарчим, зохион байгуулалт, арга, хэлбэрийг тодорхойлж, бусад байгууллагатай харилцах харилцааг зохицуулахад оршино.

1.2.Төрийн албаны зөвлөл /цаашид “Зөвлөл” гэх/ нь төрийн албаны төв байгууллага мөн.

1.3.Зөвлөл нь үйл ажиллагаандаа Үндсэн хууль, Төрийн албаны тухай хууль, тэдгээрт нийцсэн холбогдох бусад хууль тогтоомж болон энэхүү дүрмийг баримтална.

1.4.Зөвлөл нь Төрийн албаны тухай хуулийн 7 дугаар зүйлд заасан зарчмыг баримтлахын зэрэгцээ шийдвэр гаргахдаа хамтын удирдлагын зарчмыг мөрдөж ажиллана.

1.5.Зөвлөл нь хараат бус, бие даасан байгууллага бөгөөд үйл ажиллагаагаа Улсын Их Хуралд тайлагнана. Зөвлөл үйл ажиллагаагаа бие даан явуулах нөхцөлийг хангахад Засгийн газар дэмжлэг үзүүлнэ.

1.6.Зөвлөлийн эрхэм зорилго нь төрийн албаны чадахуй /мерит/-н зарчмыг сахиулж, улс төрийн зүй бус нөлөөллөөс ангид, иргэдийн итгэл, хүндэтгэлийг хүлээсэн төрийн албыг төлөвшүүлэхэд оршино.

1.7.Зөвлөлийн зорилт нь Төрийн албаны тухай хуульд заасан бүрэн эрх, чиг үүргийнхээ хүрээнд төрийн албаны мэргэшсэн, тогтвортой, ил тод, хариуцлагатай, ёс зүйтэй байдлыг хангахад чиглэнэ.

1.8.Зөвлөл нь тогтоосон журмаар үйлдсэн тамга, тэмдэг, албан бичгийн хэвлэмэл хуудас хэрэглэнэ.

**Хоёр. Зөвлөлийн бүрэн эрх**

2.1.Зөвлөл нь Төрийн албаны тухай хуулийн 66 дугаар зүйлд заасан бүрэн эрхийг хэрэгжүүлэхийн зэрэгцээ доор дурдсан эрх эдэлнэ:

2.1.1.хуульд өөрөөр заагаагүй бол төрийн жинхэнэ албан хаагчийг сонгон шалгаруулж томилох үйл ажиллагаанд хяналт шалгалт хийж, илэрсэн зөрчлийг арилгах хугацаатай үүрэг даалгавар өгөх;

2.1.2.төрийн алба, төрийн албан хаагчтай холбогдох шаардлагатай мэдээ, судалгаа, баримт бичиг, хүний нөөцийн бодлогын хэрэгжилтийн талаархи мэдээлэл, төрийн албан хаагчийг ажил, албан тушаалд эгүүлэн тогтоох, хохирлыг нөхөн төлүүлэх талаар гарсан шүүхийн шийдвэрийн биелэлтийг төрийн захиргааны болон нутгийн захиргааны байгууллага, холбогдох бусад байгууллагаас гаргуулан авах;

2.1.3.төрийн захиргааны албан тушаалын тэргүүн түшмэл, эрхэлсэн түшмэл, тэдгээртэй адилтгах албан тушаалын зэрэг дэв олгох саналаа эрх бүхий байгууллагад хүргүүлэх;

2.1.4.төрийн албан хаагчийг хууль тогтоомжийн дагуу шагнаж урамшуулах;

2.1.5.шаардлагатай асуудлаар судалгаа, шинжилгээг мэргэшсэн байгууллагаар хийлгэх, шинжээчдийг татан оролцуулах;

2.1.6.Төрийн албаны тухай хуулийн 32 дугаар зүйлийн 32.4 дэх хэсэгт заасан тэмдэглэлийн үндэслэлийг шалгаж тогтоох;

2.1.7.Төрийн албаны тухай хуулийн 32 дугаар зүйлийн 32.6, 32.7 дахь хэсэгт заасан үндэслэлээр холбогдох албан тушаалтныг огцруулах, үүрэгт ажлаас чөлөөлөх саналыг хууль тогтоомжийн дагуу зохих эрх бүхий байгууллагад тавьж шийдвэрлүүлэх;

2.1.8.Төрийн албаны тухай хуулийн 50 дугаар зүйлийн 50.2 дахь хэсэгт заасан асуудлаар төрийг төлөөлж шүүхэд нэхэмжлэл гаргах;

2.1.9.ажлын албаны дотоод зохион байгуулалт, сургалт судалгаа, мэдээллийн нэгдсэн сангийн нэгжийн бүтэц, орон тоог тогтоох;

2.1.10.Олон нийтийн хяналтын зөвлөлийг сонгон шалгаруулах, олон нийтийн хяналтыг хэрэгжүүлэх, зөвлөлийн ажиллах дүрмийг батлах;

2.1.11.салбар зөвлөлийн дарга, нарийн бичгийн дарга, сургалт судалгаа, мэдээллийн нэгдсэн сангийн нэгжийн удирдлагыг томилох, чөлөөлөх;

2.1.12.төрийн захиргааны байгууллагын тогтолцоо, бүтцийн ерөнхий бүдүүвчийг боловсруулан батлахад Улсын Их Хурал, Засгийн газарт санал өгөх;

2.1.13.гадаад улсын ижил төрлийн байгууллага, олон улсын байгууллагатай харилцаа, хамтын ажиллагаа тогтоох.

**Гурав. Зөвлөлийн чиг үүрэг, үйл ажиллагааны хамрах хүрээ**

3.1.Зөвлөл нь дор дурдсан чиг үүргийг хуулиар олгогдсон бүрэн эрхийнхээ дагуу дараахь хүрээнд хэрэгжүүлнэ:

3.1.1.Төрийн жинхэнэ албаны ерөнхий ба тусгай шалгалтыг зохион байгуулах хүрээнд:

3.1.1.а.төрийн жинхэнэ албаны ерөнхий ба тусгай шалгалтыг зохион байгуулах, арга зүйн зөвлөгөө өгөх;

3.1.1.б.төрийн албаны мэргэшлийн шалгалтын сорил, бодлогын даалгавар, ярилцлагын асуулт, хариултын санг бүрдүүлж, шалгалтын агуулга, хэлбэрийг албан тушаалын тодорхойлолтод заагдсан тусгай шаардлага, ур чадварт нийцүүлэн тогтмол шинэчлэх;

3.1.1.в.төрийн албаны мэргэшлийн шалгалтын агуулгыг боловсруулах, шалгалтыг зохион байгуулахад холбогдох байгууллага, албан хаагч, мэргэжлийн хүмүүсийг татан оролцуулах;

3.1.2.Хяналт шалгалт, шинжилгээ, үнэлгээ хийх хүрээнд:

3.1.2.а.төрийн албаны шинэтгэлийн бодлого, стратеги, хүний нөөцийн бодлогын хэрэгжилтийн явц, үр дүнд хяналт, шинжилгээ, үнэлгээ хийх;

3.1.2.б.төрийн байгууллагын үйл ажиллагаанд хүний нөөцийн аудитыг Зөвлөлөөс баталсан төлөвлөгөө, зааврын дагуу хийж, хүний нөөцийн удирдлагын чиг үүргийг сайжруулах зөвлөмж гаргах;

3.1.2.в.төрийн жинхэнэ албан хаагчийг сонгон шалгаруулж, томилох үйл ажиллагаанд хяналт, шалгалт хийх;

3.1.2.г.төрийн албан хаагчдын ёс зүйн хэм хэмжээг мөрдүүлэх үйл ажиллагаанд хяналт тавих;

3.1.2.д.Жендэрийн эрх тэгш байдлын тухай хуулийн 21 дүгээр зүйлд заасны дагуу төрийн албан дахь жендэрийн эрх тэгш байдлын баталгааг бий болгосон бодлогын хэрэгжилт, төрийн албан дахь ялгаварлан гадуурхалтын талаархи гомдлыг барагдуулах үйл ажиллагаанд хяналт тавих.

3.1.3.Маргаан хянан шийдвэрлэх хүрээнд:

3.1.3.а.Төрийн албаны тухай хуулийн 75 дугаар зүйлд заасан маргааныг хянан шийдвэрлэх;

3.1.3.б.маргаан хянан шийдвэрлэсэн Зөвлөлийн шийдвэрийг биелүүлэх талаар холбогдох байгууллага, албан тушаалтанд хугацаатай үүрэг даалгавар өгөх, биелэлтийг хангуулах;

3.1.3.в.төрийг төлөөлж шүүхэд нэхэмжлэл гаргах.

3.1.4.Сургалт судалгаа зохион байгуулах, мэдээллийн нэгдсэн санг эрхлэх хүрээнд:

3.1.4.а.төрийн албан хаагчийн хувийн хэрэг, тоо бүртгэлийн нэгдсэн мэдээллийн санг бүрдүүлэх, төрийн алба, албан хаагчтай холбоотой мэдээллээр хангах;

3.1.4.б.төрийн жинхэнэ албан тушаалтныг мэргэшүүлэх багц сургалт, албан тушаалын ажлын байрны сургалтын агуулга, хөтөлбөрийн талаар санал боловсруулах;

3.1.4.в.төрийн албатай холбогдсон судалгаа, шинжилгээний ажлыг зохион байгуулах.

3.1.5. Мэргэшил, арга зүйн зөвлөгөө өгөх хүрээнд:

3.1.5.а.Төрийн албаны тухай хуулийн 66 дугаар зүйлийн 66.1.9-д заасан асуудлаар гүйцэтгэх эрх мэдлийн байгууллага, тэдгээрийн удирдах ажилтныг мэргэшил, арга зүйн зөвлөгөө, үйлчилгээгээр хангах;

3.1.5.б.төрийн байгууллагын чиг үүргийн шинжилгээ хийхэд мэргэшил, арга зүйн зөвлөгөө өгөх;

3.1.5.в.ёс зүйн хэм хэмжээг сахиулахтай холбогдсон зөвлөгөө өгөх, арга зүйн удирдлагаар хангах;

3.1.5.г.төрийн албаны чадавхийг бэхжүүлэх чиглэлээр хөтөлбөр, төсөл хэрэгжүүлэхэд зөвлөгөө өгөх.

3.2.Зөвлөл нь хууль тогтоомжид заасны дагуу зарим чиг үүргээ Засгийн газрын бус байгууллагад гэрээний үндсэн дээр хариуцуулан гүйцэтгүүлж болно.

**Дөрөв. Зөвлөлийн үйл ажиллагааны зохион байгуулалт, арга хэлбэр**

4.1.Зөвлөл нь үйл ажиллагаагаа дөрвөн жилийн стратеги төлөвлөгөө, түүнд нийцүүлсэн жил бүрийн төлөвлөгөөний дагуу зохион байгуулна.

4.2.Зөвлөлийн үйл ажиллагааны үндсэн хэлбэр нь Зөвлөлийн хуралдаан мөн.

4.3.Зөвлөлийн хуралдааныг Зөвлөлийн дарга, эсхүл гишүүдийн олонхийн саналаар зарлан хуралдуулах бөгөөд Зөвлөлийн гишүүдийн олонхи нь хүрэлцэн ирснээр хуралдааныг хүчинтэйд тооцно.

4.4.Зөвлөлийн хуралдаанаар Зөвлөлийн бүрэн эрхэд хамаарах асуудлыг хэлэлцэж, хуралдаанд оролцсон гишүүдийн олонхийн саналаар шийдвэрлэнэ.

4.5.Зөвлөл нь хуралдаанаараа хэлэлцэн шийдвэрлэсэн асуудлаар тогтоол гаргана. Бүрэн эрхийнхээ хүрээнд албан даалгавар, зөвлөмж гаргаж болно. Зөвлөлөөс гаргасан шийдвэрт Зөвлөлийн дарга гарын үсэг зурна.

4.6.Хуралдааны дэгийг Зөвлөл тогтооно.

4.7.Зөвлөлийн гишүүдийн ажил үүргийн хуваарийг Зөвлөл баталж мөрдүүлнэ.

4.8.Төрийн жинхэнэ албаны ерөнхий шалгалтыг Зөвлөлийн баталсан хуваарийн дагуу жилд нэгээс доошгүй удаа зохион байгуулах бөгөөд тусгай шалгалтыг шаардлага гарсан тухай бүрт, Зөвлөлийн шийдвэрлэсэн хугацаанд зохион байгуулна.

4.9.Зөвлөл нь хүний нөөцийн аудитыг төлөвлөн тогтмол зохион байгуулна.

4.10.Зөвлөлөөс зохион байгуулах хяналт шалгалтын ажлыг холбогдох байгууллагуудын хяналт шалгалттай уялдуулан зохион байгуулна.

4.11.Зөвлөлөөс зохион байгуулах судалгаа, шинжилгээний ажлын сэдэв, чиглэлийг хуралдаанаараа хэлэлцэн батална. Судалгааг гэрээний үндсэн дээр зохих мэргэжлийн байгууллага, судлаач, эрдэмтдээр гүйцэтгүүлж болно.

4.12.“Төрийн албаны тэргүүний ажилтан” цол, тэмдгээр шагнах журмыг баталж, төрийн албан хаагчийг шагнаж урамшуулах бусад хэлбэрийг тогтоон мөрдүүлнэ.

4.13.Зөвлөлийн ажлын гүйцэтгэл, үр дүнг Зөвлөлийн хуралдаанаар хэлэлцэж, үйл ажиллагааны чанар, үр нөлөөг дээшлүүлэх шаардлагатай арга хэмжээг авч хэрэгжүүлнэ.

4.14.Зөвлөл нь үйл ажиллагааныхаа тайланг дараа оны нэгдүгээр улиралд багтаан Улсын Их Хуралд хүргүүлнэ. Тайланд Төрийн албаны тухай хуулийн 74 дүгээр зүйлд заасан мэдээллийг бүрэн тусгана.

4.15.Зөвлөл гадаад харилцаагаа гадаад харилцааны асуудал эрхэлсэн төрийн захиргааны төв байгууллагаас тогтоосон журмын хүрээнд зохион байгуулна.

**Тав. Зөвлөлийн зохион байгуулалтын бүтэц**

5.1.Зөвлөл нь өөрийн бүтцийн нэгж болох Ажлын алба /цаашид “Ажлын алба” гэх/, Төрийн албаны зөвлөлийн салбар зөвлөл /цаашид “Салбар зөвлөл” гэх/, сургалт судалгаа, мэдээллийн нэгдсэн сангийн нэгжтэй байна.

5.2.Ажлын алба, сургалт судалгаа, мэдээллийн нэгдсэн сангийн нэгжийн үйл ажиллагааны дүрмийг Зөвлөл батална.

5.3.Зөвлөл нь Ажлын албаны даргыг Зөвлөлийн даргын саналыг үндэслэн томилж, чөлөөлнө.

5.4.Ажлын албаны дарга нь Зөвлөлийн төсвийн шууд захирагч байх бөгөөд Ажлын албаны дотоод журмыг тогтооно.

5.5.Ажлын алба нь дараахь чиг үүргийг хэрэгжүүлнэ:

5.5.1.Зөвлөл бүрэн эрхээ хэрэгжүүлэхэд хууль тогтоомжийн дагуу мэргэшил, арга зүйн зөвлөгөө өгч, техник, зохион байгуулалтын үйлчилгээ үзүүлэх;

5.5.2.Зөвлөлөөс гаргасан шийдвэрийг хэрэгжүүлэх ажлыг зохион байгуулах, гүйцэтгэх;

5.5.3.Зөвлөлийн ажиллах хэвийн нөхцлийг хангах.

5.6.Зөвлөл нь Салбар зөвлөлийн дарга, нарийн бичгийн даргыг тус тус томилж, чөлөөлнө.

5.7.Аймаг, нийслэлд Салбар зөвлөл ажиллана. Төрийн захиргааны төв байгууллага, агентлагт Салбар зөвлөл ажиллуулах асуудлыг тухайн салбар, байгууллагын төрийн албан хаагчдын тоо, удирдлага, зохион байгуулалтын бүтэц, үйл ажиллагааны хамрах хүрээг харгалзан Зөвлөл шийдвэрлэнэ.

5.8.Салбар зөвлөл нь төрийн албаны тухай хууль тогтоомж, түүнд нийцүүлэн баталсан дүрэм, журамд заасан чиг үүргийг хэрэгжүүлж, Зөвлөлийн үйл ажиллагаанд дэмжлэг үзүүлнэ.

5.9.Салбар зөвлөл нь үйл ажиллагаагаа хараат бусаар явуулна.

5.10.Яам, агентлаг, аймаг, нийслэлийн Засаг даргын Тамгын газар нь Салбар зөвлөлийг үйл ажиллагаагаа хэвийн явуулах нөхцлөөр хангаж, шаардлагатай зардлыг төсөвтөө тусган санхүүжүүлнэ.

5.11.Зөвлөл нь Салбар зөвлөлийн бүрэлдэхүүн, чиг үүрэг, үйл ажиллагааны хүрээ, ажиллах журмыг тогтоон мөрдүүлнэ.

5.12.Төрийн албаны хүний нөөцийн асуудлаар Салбар зөвлөлийн харъяалах байгууллагыг Зөвлөл тогтооно. Салбар зөвлөлгүй төрийн байгууллагын хүний нөөцийн асуудлыг Зөвлөл хариуцна.

5.13.Зөвлөл нь Салбар зөвлөлд мэргэшил, арга зүйн зөвлөгөө өгч, удирдана.

5.14.Сургалт судалгаа, мэдээллийн нэгдсэн сангийн нэгжийн үйл ажиллагааны зардлыг Зөвлөлийн төсөвт тусгана. Нэгжийн зарим үйлчилгээ төлбөртэй байж болно.

5.15.Зөвлөлийн дэргэдэх сургалт судалгаа, мэдээллийн сангийн нэгж нь төрийн албан хаагчийн хувийн хэрэг, тоо бүртгэлийн нэгдсэн санг бүрдүүлж, хуульд заасны дагуу үйлчилгээ үзүүлэх, Зөвлөлөөс тогтоосон хүрээнд сургалт судалгаа, шинжилгээний ажлыг зохион байгуулах чиг үүргийг хэрэгжүүлнэ.

5.16. Ажлын алба, Салбар зөвлөл, сургалт судалгаа, мэдээллийн сангийн нэгж нь тогтоосон журмаар үйлдсэн тэмдэг, албан бичгийн хэвлэмэл хуудас хэрэглэнэ.

**Зургаа. Зөвлөлийн дарга, гишүүний бүрэн эрх**

6.1.Зөвлөлийн дарга Төрийн албаны тухай хуулийн 69 дүгээр зүйлийн 69.2 дахь хэсэгт заасан бүрэн эрхээс гадна дараахь эрх, үүргийг хэрэгжүүлнэ:

6.1.1.Зөвлөлийн бүрэн эрхийн хүрээнд Төрийн албаны тухай хууль тогтоомжийг биелүүлэх ажлыг удирдан зохион байгуулах;

6.1.2.Зөвлөлийн Ажлын алба, Салбар зөвлөл, Сургалт судалгаа, мэдээлийн нэгдсэн сангийн нэгжийн үйл ажиллагааг удирдлагаар хангах;

6.1.3.Зөвлөлийн төсвийн ерөнхийлөн захирагчийн бүрэн эрхийг холбогдох хууль тогтоомжийн дагуу хэрэгжүүлэх;

6.1.4.Зөвлөлийг дотоод, гадаад харилцаанд төлөөлөх;

6.1.5.Бүрэн эрхийн хүрээнд хууль тогтоомжид нийцүүлэн тушаал гаргах;

6.1.6.Зөвлөлийн ажлын хэсэг, комиссын бүрэлдэхүүнийг томилох;

6.1.7.Зөвлөлийн үйл ажиллагааны зохион байгуулалтын шинжтэй асуудлаар журам батлах;

6.1.8.Зөвлөлийн хараат бус, бие даасан байдлыг хангах талаар холбогдох байгууллага, албан тушаалтанд шаардлага тавих, санал оруулж шийдвэрлүүлэх;

6.1.9.Ажлын албаны дарга, сургалт судалгаа, мэдээллийн нэгдсэн сангийн нэгжийн удирдлагыг томилуулах саналыг Зөвлөлийн хуралдаанд оруулах;

6.1.10.Зөвлөлийг бусад байгууллагад төлөөлөхдөө Зөвлөлийн албан ёсны шийдвэр, байр суурийг илэрхийлэх;

6.1.11.Албан үүргээ Зөвлөлийн аль нэг гишүүнээр түр орлон гүйцэтгүүлэх. Шаардлагатай гэж үзвэл бүрэн эрхийнхээ зарим хэсгийг хэрэгжүүлэх талаар хязгаарлалт тавьж болно.

6.2.Зөвлөлийн гишүүн дараахь эрх, үүргийг хэрэгжүүлнэ:

6.2.1.Ажил үүргийн хуваарийн дагуу Зөвлөлийн бүрэн эрхийг хэрэгжүүлэх ажлыг зохион байгуулах;

6.2.2.Зөвлөлөөс томилсон ажлын хэсэг, комиссыг ахлан ажиллах;

6.2.3.Зөвлөлийн бүрэн эрхэд хамаарах аливаа асуудлаар санал боловсруулж Зөвлөлийн хуралдаанд оруулж хэлэлцүүлэх;

6.2.4.Зөвлөлийн хуралдаан хийх санал гаргах, шаардах;

6.2.5.Зөвлөлийн хуралдаанаар хэлэлцэх асуудалтай холбогдуулан нэмэлт материал, мэдээллийг Ажлын албанаас шаардах, танилцах, хэлэлцэж буй асуудлаар зарчмын зөрүүтэй байр сууриа илэрхийлэх, хуралдааны тэмдэглэлд тусгуулах;

6.2.6.Зөвлөлийн даргын түр эзгүйд түүний үүрэг болгосноор Зөвлөлийн даргыг орлон ажиллах;

6.2.7.Төрийн албан хаагчийн сонгон шалгаруулалт, томилгоотой холбоотой аливаа шийдвэр гаргах, маргаан хянан шийдвэрлэхдээ шударга, ашиг сонирхлоос ангид, улс төрийн аливаа нөлөөлөлд автахгүй байх.

**Долоо. Зөвлөл бусад байгууллага, иргэдтэй харилцах**

7.1.Зөвлөл нь хуульд заасан бүрэн эрхээ хэрэгжүүлэхдээ бусад байгууллага, иргэдтэй дараахь байдлаар харилцана:

7.1.1.Ерөнхийлөгч, Улсын Их Хурал, Үндэсний аюулгүй байдлын зөвлөлөөс төрийн албаны хууль тогтоомжийн хэрэгжилтийг хангах болон холбогдох бусад асуудлаар өгсөн зөвлөмж, чиглэлийг хэрэгжүүлж, биелэлтийг нь тогтоосон хугацаанд мэдээлнэ.

7.1.2.Төрийн албан хаагчийн хувийн хэрэг, тоо бүртгэлийн нэгдсэн сангаас төрийн бүх шатны байгууллагыг шаардлагатай мэдээ, мэдээллээр хууль тогтоомжид заасны дагуу хангана.

7.1.3.Төрийн албаны тухай хуульд заасан асуудлаар Зөвлөлийн саналыг Улсын Их Хурал, Засгийн газарт хүргүүлнэ.

7.1.4.Төрийн албаны шинэтгэлийн бодлого, стратеги, хүний нөөцийн бодлогын хэрэгжилтийн явц, үр дүнд хяналт, шинжилгээ, үнэлгээ хийхдээ Засгийн газар, Үндэсний аудитын газар, Хүний эрхийн Үндэсний Комисс, Авлигатай тэмцэх газар зэрэг холбогдох байгууллагуудтай үйл ажиллагаагаа уялдуулж, харилцан мэдээлэл солилцоно.

7.1.5.Яам, агентлаг, аймаг, нийслэлийн Засаг даргын Тамгын газар, төрийн захиргааны бусад байгууллагатай Ажлын алба, Салбар зөвлөлөөрөө уламжлах буюу шууд харилцаж, хуульд заасан бүрэн эрхийнхээ дагуу шаардлагатай мэдээ, мэдээллийг гаргуулан авах, төрийн албаны тухай хууль тогтоомжийг хэрэгжүүлэх асуудлаар зөвлөмж, чиглэл өгөх, мэргэшил, арга зүйн дэмжлэг, туслалцаа үзүүлэх зэргээр харилцан ажиллаж, хууль тогтоомжийг сурталчлах, сургалт, зөвлөгөөн зохион байгуулах хэлбэрээр хамтран ажиллана.

7.1.6.Төрийн байгууллагуудтай харилцан ажиллахдаа Зөвлөл нь тэдгээрийн чиг үүргийг орлон гүйцэтгэхгүй байх, үйл ажиллагаанд нь хөндлөнгөөс оролцохгүй байх зарчмыг баримтална.

7.1.7.Зөвлөл нь төрийн албаны чадахуйн зарчимд үндэслэсэн шатлан дэвшүүлэх үйл ажиллагаанд улс төрийн албан тушаалтан, улс төрийн нам, эвслийн удирдах болон гүйцэтгэх албан тушаалтан, бусад этгээдийн зүгээс төрийн албан тушаалд томилох үйл явцад саад учруулсан, хөндлөнгөөс оролцсон, аливаа хэлбэрээр нөлөөлсөн асуудлыг шалган нягтлахад шаардлагатай мэдээ, мэдээлэл, баримт материалыг төрийн аль ч шатны байгууллага, албан тушаалтнаас болон улс төрийн нам, эвслийн удирдах, гүйцэтгэх ажилтнаас шаардан гаргуулна. Ийнхүү Зөвлөлийн шаардсан мэдээ, мэдээлэл, баримт материалыг төрийн байгууллага, албан тушаалтан, бусад этгээд тогтоосон хугацаанд нь гаргаж өгөх үүрэгтэй.

7.1.8.Зөвлөл нь өөрийн үйл ажиллагааг олон нийтийн мэдээллийн хэрэгслээр нийтэд ил тод мэдээлнэ.

7.1.9.Зөвлөл нь Төрийн албаны тухай хуулийн 56 дугаар зүйлд заасан Олон нийтийн хяналтын зөвлөлтэй мэдээлэл солилцож, Олон нийтийн хяналтын зөвлөлийн мэдээлэл, зөвлөмжийн дагуу бүрэн эрхийнхээ хүрээнд шаардлагатай арга хэмжээг авч хэрэгжүүлнэ.

---оОо---